****

**ประกาศองค์การบริหารส่วนตำบลเขากระปุก**

**เรื่อง การป้องกันและแก้ไขปัญหาฝุ่นละอองเกินค่ามาตรฐาน**

............................................................

กรมควบคุมมลพิษได้ติดตาม ตรวจสอบ และเฝ้าระวัง สถานการณ์ฝุ่นละอองขนาดเล็กกว่า 2.5 ไมครอน (PM 2.5) โดยพบฝุ่นละอองเกินค่ามาตรฐาน 50 ไมโครกรัมลูกบาศก์เมตรในพื้นที่จังหวัดต่างๆรัฐบาลได้ให้ความสำคัญกับสถานการณ์ปัญหามลพิษทางอากาศ จากค่าปริมาณฝุ่นละอองที่สูงเกินมาตรฐาน
ในหลายพื้นที่ทั่วประเทศ โดยสาเหตุสำคัญของปัญหาดังกล่าวเกิดจากการเผาในที่โล่ง เผาในเขตป่า เผาเพื่อทำเกษตรกรรม รวมถึงการใช้งานเครื่องยนต์ดีเซล กิจกรรมจากการก่อสร้างและการขนส่งวัสดุก่อสร้างต่างๆ เพื่อเป็นการป้องกันมิให้เกิดผลกระทบต่อสุขภาพของประชาชนโดยเฉพาะเด็ก ผู้สูงอายุ และผู้ป่วยโรคทางเดินหายใจ และการแก้ไขปัญหามลภาวะ โดยเฉพาะปัญหาฝุ่นละอองขนาดไม่เกิน 2.5 ไมครอน (PM 2.5) เกินค่ามาตรฐาน ซึ่งส่งผลกระทบต่อเศรษฐกิจ และสังคมโดยรวม

ดังนั้น จึงขอความร่วมมือ ประชาชน หน่วยงานราชการทุกภาคส่วน วัด มัสยิด สถานศึกษา และผู้ประกอบการ ห้ามไม่ให้เผาในที่โล่ง พื้นที่เกษตรกรรม พื้นที่รกร้างว่างเปล่า พื้นที่สาธารณะ เศษวัชพืชในเขตทาง เขตป่าทุกพื้นที่ ทำการตรวจบำรุงรักษาเครื่องยนต์ให้อยู่ในสภาพดี ควบคุมไม่ให้เกิดฝุ่นละอองในกิจกรรมจากการก่อสร้างและการฟุ้งกระจายจากการขนส่งวัสดุก่อสร้าง ตลอดจนงดหรือควบคุมการกระทำใดๆ อันเป็นเหตุให้เกิด กลิ่น แสง รังสี เสียง ความร้อน สิ่งมีพิษ ความสั่นสะเทือน ฝุ่นละออง เขม่า เถ้า หรือกรณีอื่นใด จนเป็นเหตุให้เสื่อมหรืออาจเป็นอันตรายต่อสุขภาพ ผู้ใดก่อเหตุดังกล่าวและฝ่าฝืนคำสั่งของเจ้าพนักงานท้องถิ่น ต้องระวางโทษตามพระราชบัญญัติการสาธารณสุข พ.ศ.2535 และที่แก้ไขเพิ่มเติม ฉบับที่ 3 พ.ศ. 2560

ทั้งนี้ กรณีพบเห็นการเผาในที่โล่งหรือการเผาในลักษณะดังกล่าวข้างต้น หรือกิจกรรมที่ทำให้เกิดฝุ่นละออง แจ้งเหตุดังกล่าวได้ที่องค์การบริหารส่วนตำบลเขากระปุก โทร. 0 3279 3241

ประกาศ ณ วันที่ 6 มีนาคม 2562

 ธีรพงษ์ เอี่ยมสะอาด

 (นายธีรพงษ์ เอี่ยมสะอาด)

 นายกองค์การบริหารส่วนตำบลเขากระปุก